CELEX: 32020D0155
Language: lt
Date: 1571875200000
Title: Tarybos Sprendimas (BUSP) 2020/155 2019 m. spalio 24 d. dėl Europos Sąjungos ir Somalio Federacinės Respublikos susitarimo dėl Europos Sąjungos pajėgumų stiprinimo Somalyje misijos (EUCAP Somalia) statuso pasirašymo ir sudarymo Sąjungos vardu

6.2.2020   
               
               
                  LT
               
               
                  Europos Sąjungos oficialusis leidinys
               
               
                  L 34/3
               
            
         TARYBOS SPRENDIMAS (BUSP) 2020/155
         2019 m. spalio 24 d.
         dėl Europos Sąjungos ir Somalio Federacinės Respublikos susitarimo dėl Europos Sąjungos pajėgumų stiprinimo Somalyje misijos (EUCAP Somalia) statuso pasirašymo ir sudarymo Sąjungos vardu
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 37 straipsnį kartu su Sutarties dėl Europos Sąjungos veikimo 218 straipsnio 5 ir 6 dalimis,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:
         
                     (1)
                  
                  
                     2012 m. liepos 16 d. Taryba priėmė Sprendimą 2012/389/BUSP (1) dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR);
                  
               
                     (2)
                  
                  
                     Sprendimo 2012/389/BUSP 8 straipsnyje nustatyta, kad EUCAP NESTOR ir jos personalo statusui, įskaitant atitinkamais atvejais privilegijas, imunitetus ir kitas papildomas garantijas, būtinas EUCAP NESTOR įvykdymui ir sklandžiam funkcionavimui, turi būti taikomas susitarimas, sudarytas pagal Europos Sąjungos sutarties 37 straipsnį ir laikantis Sutarties dėl Europos Sąjungos veikimo 218 straipsnyje nustatytos procedūros;
                  
               
                     (3)
                  
                  
                     2012 m. liepos 15 d. Somalio Respublikos Pereinamojo laikotarpio federalinės Vyriausybės Ministras Pirmininkas laiške Sąjungos vyriausiajam įgaliotiniui užsienio reikalams ir saugumo politikai patvirtino, kad „teisės ir pareigos, apibrėžtos 2008 m. gruodžio 31 d. sudarytame susitarime dėl ES vadovaujamos misijos ATALANTA statuso, taip pat galios misijai EUCAP NESTOR, jos personalui, patalpoms ir turtui“;
                  
               
                     (4)
                  
                  
                     2016 m. gruodžio 12 d. Taryba Sprendimu (BUSP) 2016/2240 (2) nusprendė, kad EUCAP Nestor turėtų sutelkti dėmesį į pagalbą Somaliui stiprinti jūrų saugumo gebėjimus, kad jis galėtų veiksmingiau užtikrinti jūrų teisės vykdymą. Sprendimu (BUSP) 2016/2240 buvo pakeistas EUCAP NESTOR pavadinimas į EUCAP Somalia. Todėl atrodė tikslinga konkrečiai dėl misijos EUCAP Somalia sudaryti oficialų susitarimą dėl misijos statuso su Somalio Federacine Respublika;
                  
               
                     (5)
                  
                  
                     2018 m. balandžio 12 d. Taryba priėmė Sprendimą, kuriuo suteikiami įgaliojimai pradėti derybas su Somalio Federacine Respublika dėl susitarimo dėl Europos Sąjungos pajėgumų stiprinimo Somalyje misijos (EUCAP Somalia) statuso;
                  
               
                     (6)
                  
                  
                     Sąjunga ir Somalio Federacinė Respublika susiderėjo dėl Susitarimo dėl EUCAP Somalia statuso Somalio Federacinėje Respublikoje;
                  
               
                     (7)
                  
                  
                     Susitarimas turėtų būti patvirtintas Sąjungos vardu,
                  
               PRIĖMĖ ŠĮ SPRENDIMĄ:
         
            1 straipsnis
            Europos Sąjungos ir Somalio Federacinės Respublikos susitarimas dėl Europos Sąjungos pajėgumų stiprinimo Somalyje misijos (EUCAP Somalia) statuso (toliau – Susitarimas) patvirtinamas Sąjungos vardu.
            Susitarimo tekstas pridedamas prie šio sprendimo.
         
         
            2 straipsnis
            Tarybos pirmininkas įgaliojamas paskirti asmenį (-is), įgaliotą (-us) pasirašyti Susitarimą, kad jis taptų privalomas Sąjungai.
         
         
            3 straipsnis
            Šis sprendimas įsigalioja jo priėmimo dieną.
         
         
            Priimta Liuksemburge 2019 m. spalio 24 d.
            
               
                  Tarybos vardu
               
               
                  Pirmininkė
               
               A.-K. PEKONEN
            
         
         
            (1)  2012 m. liepos 16 d. Tarybos sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (OL L 187, 2012 7 17, p. 40).
         
            (2)  2016 m. gruodžio 12 d. Tarybos sprendimas (BUSP) 2016/2240, kuriuo iš dalies keičiamas Sprendimas 2012/389/BUSP dėl Europos Sąjungos regioninių jūrinių pajėgumų stiprinimo Somalio pusiasalyje misijos (EUCAP NESTOR) (OL L 337, 2016 12 13, p. 18).